ಬಾಗೇಪಲ್ಲಿಯಲ್ಲಿ ಗಣೇಶ ಹಬ್ಬದ ಸಂಭ್ರಮ: ಖರೀದಿ ಜೋರು ಬಾಗೇಪಲ್ಲಿ: ನಗರದ ಮುಖ್ಯರಸ್ತೆಯಲ್ಲಿನ ಅಂಗಡಿಗಳ ಮುಂದೆ ಹಾಗೂ ಬೀದಿಬದಿಗಳಲ್ಲಿ ಹಬ್ಬದ ಸಾಮಾಗ್ರಿಗಳನ್ನು ಕೊಳ್ಳಲು ಗ್ರಾಹಕರು ಮುಗಿಬಿದ್ದಿದ್ದರು. ಗಣೇಶ ಹಬ್ಬದ ದಿನವಾದ ಶುಕ್ರವಾರ ಪಟ್ಟಣದ ಸಾರಿಗೆ ಬಸ್ ನಿಲ್ದಾಣದಿಂದ ಕುಂಬಾರಪೇಟೆ ವೃತ್ತದವರೆಗೂ ಜನರು ಜಮಾಯಿಸಿದ್ದರು. ಪಟ್ಟಣವಲ್ಲದೇ, ವಿವಿಧ ಕಡೆ ಗ್ರಾಮಗಳಿಂದ ನೂರಾರು ಮಂದಿ ಬಂದು ಹಬ್ಬದ ಸಾಮಾಗ್ರಿ, ತರಕಾರಿ, ಹೂವುಗಳು, ಗಣೇಶನ ವಿಗ್ರಹಗಳನ್ನು ಕೊಳ್ಳುವುದರಲ್ಲಿ ತೊಡಗಿದ್ದರು. ಪಟ್ಟಣದ ಮುಖ್ಯರಸ್ತೆಯ ಸರ್ಕಾರಿ ಉರ್ದು ಶಾಲೆ ಮುಂದೆ ಸಣ್ಣ, ಮಧ್ಯಮ ಗಾತ್ರದ ಗಣೇಶನ ಮೂರ್ತಿಗಳನ್ನು ಮಾರಾಟ ಮಾಡುತ್ತಿದ್ದರು. ಪಟ್ಟಣದ ಮುಖ್ಯರಸ್ತೆಯಲ್ಲಿ ಬಾಳೆದಿಂಡು, ಮಾವಿನ ಎಲೆ, ಹೂವು, ತರಕಾರಿಗಳನ್ನು ಕೊಳ್ಳಲು ಜನ ಜಮಾಯಿಸಿದ್ದರಿಂದ, ಸಂಚಾರಕ್ಕೆ ತೀವ್ರ ಅಡಚಣೆ ಉಂಟಾಗಿತ್ತು. ವಾಹನಗಳ ಅಡ್ಡಾದಿಡ್ಡಿ ಸಂಚಾರ, ನಿಲುಗಡೆ ಮಾಡಿದ್ದರಿಂದ ಜನರು ಸಂಚರಿಸಲು ಕಷ್ಟವಾಯಿತು. ಹಿಂದಿನ ವರ್ಷಗಳಲ್ಲಿ ಸಂಘಸಂಸ್ಥೆಯವರು, ಯುವಕರು ಸೇರಿ ಬೀದಿ ಬೀದಿಗೊಂದು ಗಣೇಶನ ಮೂರ್ತಿಗಳನ್ನು ಪ್ರತಿಷ್ಠಾಪಿಸುತ್ತಿದ್ದರು. ರಸಮಂಜರಿ ಕಾರ್ಯಕ್ರಮಗಳು ಆಯೋಜಿಸಿ ಸಂಭ್ರಮಿಸುತ್ತಿದ್ದರು. ಕೊರೊನಾ ಕಾರಣದಿಂದ ಜನರು ಚಿಕ್ಕ ಗಣೇಶನ ಮೂರ್ತಿಗಳನ್ನು ಕೊಂಡು, ಮನೆಗಳಲ್ಲಿ ಸರಳವಾಗಿ ಹಬ್ಬವನ್ನು ಆಚರಿಸುತ್ತೇವೆ ಎಂದು ಪಟ್ಟಣದ ನಿವಾಸಿ ಮಂಜುನಾಥ್ತಿಳಿಸಿದರು.